Președintele PNL, Nicolae Ciucă, a subliniat marți, într-o conferință comună cu liderul PPE, Manfred Weber, importanța și impactul pozitiv al coaliției politice dintre PNL și PSD în guvernarea României.
Nicolae Ciucă spune că liderii PPE au înțeles importanța coaliției PNL – PSD
Acesta a evidențiat că liderii din cadrul PPE au înțeles și au apreciat demersul adoptat de cele două partide, care au reușit să colaboreze pentru binele țării.
"Am discutat cu Manfred Weber situaţia politică din România. Am discutat despre modul în care această coaliţie politică a reuşit să guverneze ţara de la sfârşitul anului 2021 şi până în prezent. Am discutat despre această nevoie de asumare a responsabilităţii între două partide din familii politice diferite, pentru a putea să asigurăm stabilitatea şi guvernarea ţării într-un context de securitate, economic şi cu toate crizele pe care nu vreau să le mai repet acum şi dumnealui şi ceilalţi lideri europeni au înţeles demersul nostru", a declarat Ciucă despre decizia coaliţiei de a merge pe listă comună la alegerile europarlamentare din acest an.
De asemenea, președintele PNL a subliniat faptul că acest model de colaborare poate fi replicat și aplicat cu succes la nivel european, având în vedere că majoritatea în Parlamentul European este constituită de către PPE împreună cu S&D și Renew.
"Asta înseamnă că poate fi o formulă care să funcţioneze. De altfel, la nivelul Parlamentului European, majoritatea este creată de către PPE împreună cu S&D, cu Renew" a mai arătat el.
Nicolae Ciucă a accentuat nevoia de a recâștiga încrederea cetățenilor în politica de centru, mai ales în contextul creșterii populismului și extremismului. De asemenea, a punctat că politica de centru-dreapta a demonstrat în repetate rânduri că vizează dezvoltarea și prosperitatea, fiind dispusă să facă sacrificiile necesare pentru a depăși provocările și crizele.
"Avem, nevoie în acest context în care populiştii şi extremiştii au avut o creştere semnificativă, să putem să generăm şi să recâștigăm încrederea cetățenilor pentru tot ceea ce înseamnă politica de centru, pentru că centru-dreapta a demonstrat de fiecare dată, prin politiciile sale că nu a urmărit altceva decât dezvoltare şi prosperitate şi atunci când a fost nevoie să facă sacrificiul necesar pentru a depăşi momentele de criză am putut realiza şi o coaliţie sau să avem acest parteneriat prin care să ne ducem la bun sfârşit obiectivele asumate", a mai spus Ciucă.
Manfred Weber spune că trebuie păstrată pacea "măcar în interiorul UE"
La rândul său, președintele PPE, Manfred Weber, a declarat în cadrul aceleiași conferințe comună cu Nicolae Ciucă, că liderii europeni trebuie să facă tot ce este posibil pentru a păstra pacea "măcar în interiorul UE".
El a spus că pentru a realiza acest lucru avem nevoie de lideri europeni, trebuie protejați banii plătitorilor de taxe. În plus, el a pus accentul pe o inovare comună în domeniul militar, astfel încât Europa să fie puternică, iar "Putin să nici nu se gândească să ne atace".
Congresul Partidului Popular European (PPE) are loc la București în perioada 6-7 martie 2024. La eveniment participă toţi şefii de state şi de guverne şi preşedinţii de partide din partea PPE, alături de preşedinta Comisiei Europene, Ursula von der Leyen, preşedinta Parlamentului European, Roberta Metsola, şi toţi comisarii europeni care fac parte din familia politică a PPE.
Formaţiunile politice din România care sunt afiliate grupului PPE sunt PNL, PMP şi UDMR.